ઓએનજીસીએ કેજી બેઝીનમાંથી કુદરતી ગેસ ઉત્પાદન શરૂ કરવાનો લક્ષ્યાંક લંબાવીને ડિસેમ્બર-૨૦૧૯ કર્યો છે. ઓએનજીસીના બોર્ડે બે વર્ષ પહેલાં એવો નિર્ણય કર્યો હતો કે જૂન-૨૦૧૯માં તે ઉત્પાદન શરૂ કરી દેશે અને ક્રૂડ ઓઈલનું ઉત્પાદન માર્ચ-૨૦૨૦ સુધીમાં કરશે તેવો નિર્ણય કર્યો હતો. કંપનીએ આ સાથે જ જીએસટી અને સ્થાનિક ખરીદીને પ્રાથમિકતા આપવાના નિયમો જેવી નવી નીતિ સાથે તાલ મિલાવવા માટે યોજના ઘડી છે. હવે કંપનીએ જાહેરાત કરી છે કે કેજી બેઝીનમાંથી સૌપ્રથમ ગેસનું ઉત્પાદન ડિસેમ્બર-૨૦૧૯ સુધીમાં અને ઓઈલનું ઉત્પાદન માર્ચ-૨૦૨૧ સુધીમાં શરૂ કરશે. ૨૯ જૂને ઓએનજીસીના બોર્ડની મળેલી બેઠકમાં આ નવેસરની તારીખ નક્કી થઈ હતી.